KOMISIJOS SPRENDIMAS
2004 m. gruodžio 20 d.
nukrypimas nuo tam tikrų Europos Parlamento ir Tarybos Direktyvos 2003/54/EB nuostatų dėl Azorų archipelago
(pranešta dokumentu Nr. K(2004) 4880)
(autentiškas tik tekstas portugalų kalba)
(2004/920/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 26 d. Europos Parlamento ir Tarybos direktyvą 2003/54/EB dėl elektros energijos vidaus rinkos bendrųjų taisyklių, panaikinanti Direktyvą 96/92/EB (1), ypač į jos 26 straipsnio 1 dalį,
kadangi:
(1)
Direktyvos 2003/54/EB 26 straipsnio 1 dalyje numatoma, kad valstybės narės, kurios, po šios direktyvos įsigaliojimo gali įrodyti, kad yra esminių problemų, susijusių su jų mažų izoliuotų sistemų eksploatavimu, gali prašyti leisti taikyti nuo atitinkamų IV, V, VI, VII skyrių, o izoliuotų mikrosistemų atveju - nuo III skyriaus nuostatų, susijusių su turimų pajėgumų atnaujinimu, modernizavimu ir plėtra, nukrypti leidžiančias nuostatas, kurias joms gali nustatyti Komisija.
(2)
2004 m. birželio 29 d. Portugalija pateikė Komisijai paraišką dėl Azorų archipelago neribotam laikui leisti nukrypti nuo III, IV, V, VI ir VII skyrių nuostatų pagal Direktyvos 2003/54/EB 26 straipsnio 1 dalį.
(3)
Azorų archipelagas laikomas „atskira mikrosistema“, kaip apibrėžta Direktyvos 2003/54/EB 2 straipsnio 27 dalyje.
(4)
Azorų archipelago savybės, kaip antai atokumas, izoliuotumas, mažumas, sunkios topografinės ir klimato sąlygos, buvo pripažintos EB sutarties 299 straipsnio 2 dalyje.
(5)
Prie Portugalijos paraiškos pridėti dokumentai yra pakankamas įrodymas, kad neįmanoma arba nepraktiška siekti konkurencingos rinkos elektros energijos srityje dėl labai žemo produkcijos lygio ir dėl to, kad salos yra izoliuotos viena nuo kitos. Tokiose itin mažose sistemose dažnai neįmanoma įkurti daugiau negu vieną energijos gamybos įrenginį kiekvienoje saloje, todėl nėra tikėtina, kad elektros gamintojai konkuruotų tarpusavyje. Dėl rinkos dydžio nebūtų skatinama teikti paraiškas išduoti leidimus arba dalyvauti konkursuose. Be to, ten nėra aukštos įtampos perdavimo sistemos, o nesant konkurencijos gamyboje direktyvos reikalavimai atskirti paskirstymo sistemas netenka pagrindo. Tos pačios sąlygos galioja trečioms šalims, norinčioms prisijungti prie sistemos.
(6)
Išnagrinėjusi, ar Portugalijos prašymas yra pagrįstas, Komisija sutinka, kad leidžianti nukrypti nuostata ir jos taikymo sąlygos nepažeis direktyvos tikslų įgyvendinimo.
(7)
Tačiau vidutinės ir ilgos trukmės laikotarpiu technologija gali išsivystyti taip, kad gali įvykti esminių pokyčių, į kuriuos reikės atsižvelgti.
(8)
Komisija pasitarė su valstybėmis narėmis, kaip nurodyta Direktyvos 2003/54/EB 26 straipsnio 1 dalyje,
PRIĖMĖ ŠĮ SPRENDIMĄ:
1 straipsnis
Portugalijos Respublikos devynioms Azorų archipelago saloms leidžiama nukrypti nuo atitinkamų IV, V, VI, VII ir III skyrių nuostatų, jeigu tai susiję su turimų pajėgumų atnaujinimu, modernizavimu ir plėtra.
2 straipsnis
Portugalijos energijos reguliavimo įstaiga stebi Azorų elektros energijos sektoriaus vystymąsi ir pateikia Komisijai ataskaitą apie bet kokius esminius pokyčius toje srityje, dėl ko galėtų prireikti persvarstyti leistą taikyti leidžiančią nukrypti nuostatą. Pirma ataskaita pateikiama praėjus ketveriems metams nuo šio sprendimo datos, o antra - praėjus devyneziems metams nuo šios datos.
3 straipsnis
Ši leidžianti nukrypti nuostata galioja neribotą laikotarpį. Komisija gali ją persvarstyti, jeigu Azorų elektros energijos sektoriuje įvyktų esminių pokyčių.
4 straipsnis
Šis sprendimas skirtas Portugalijos Respublikai.
Priimta Briuselyje, 2004 m. gruodžio 20 d.